Esterházy-kastély (Lakompak)

A lakompaki Esterházy-kastély (németül: Schloss Lackenbach) egy vizesárokkal körülvett reneszánsz kastély, amely délkeletre található Lakompak várostól, Ausztria Burgenland tartományában. Az Esterházy Vállalat üzemeltetésében működik. Történet és leírás A kastélyt 1548 és 1552 között építtette a korábbi vízivár helyén Erasmus von Teuffel (másként von Gundersdorf, de magyarul hívták Ördög Rézmánnak is), majd Teuffel kivégzése Oláh Miklós esztergomi érsek birtokába jutott, aki Geronimo Mariano építész tervei alapján bővíttette tovább. Az ekkor épített északnyugati sarokbástyában kialakított kastélykápolna ma is megvan. Az érsek a birtokot 1561-ben unokaöccsének, Császár Miklósnak ajándékozta, akinek unokája, lánzséri Császár Orsolya Dersffy Ferenccel, majd Mágochy Ferenccel kötött házasságot. Férje halála után az özvegy Orsolya gróf galántai Esterházy Miklósnak esküdött örök hűséget 1612-ben, ekkor került a birtok az Esterházy család tulajdonába. A kastélyt ekkoriban későreneszánsz stílusban átépíttették négy sarokbástyás formában, a kapuja felett toronnyal, az udvarának földszintjén pilléres, az emeletén toszkán oszlopos árkádsorral épült. 1620-ban Bethlen Gábor csapatai itt vették ostrom alá a császárhű Esterházy Miklóst: Lánzsér és Lakompak várai fontos szerepet játszottak az ütközetekben, az Esterházy család felemelkedésében nagy szerepet játszott a Bethlen Gábor elleni fellépés. Esterházy becsülettel bánt az ellenféllel: a hősies küzdelemben elesett Tarródy Mátyás kuruc vezérnek a birtokon adta meg a végtisztességet, a vitéz kőszarkofágja máig itt áll. A Lackenbachi-kastélyt Bethlen csapatai felgyújtották maguk mögött, így távozásuk után újra kellett építeni, és a kastély mellett parkot is kialakítottak, a kor divatjának megfelelően. Miklós fia, Esterházy Pál tovább építette a várkastélyt, amely ekkoriban három, a korabeli ábrázolásokon jól elkülönülő résből állt: belső és külső kastély és az erődített előudvar. 1787-ben részlegesen leégett, a felújítás során az északnyugati szárnyat, a külső erődítéseket, a vizesárok egy részét, valamint a külső és belső kaputornyot lebontották, de ekkor készült el a külső épületek barokk homlokzata. 1806-ban újabb tűzvésznek esett áldozatul a kastély: ezután nyerte el a külső homlokzat barokk megjelenését. A 19. században több erdészházat építettek a birtokon. A kastély egy kétszintes főépületből áll, amelyhez egy hosszú, földszintes gazdasági épület és egy intézői szárny csatlakozik. Az íves portálon máig megtalálhatók az egykori felvonóhíd csigái. A főkapu felett egy Szűz Mária-szobor és az egyesített Esterházy–Dersffy-címer látható. 2002 óta a Esterházy-kastélyt az Esterházy Vállalat üzemelteti. Az épületben 1997-ben természeti élménymúzeumot alakítottak ki, emellett helyet kaptak itt a kastély, valamint az udvari vadászatok történetét bemutató kiállítások is. Az ismeretterjesztő funkció része az Esterházy Vállalat és a mögötte álló alapítványok alapszabályban is vállalt kulturális missziójának. Galéria Jegyzetek Fordítás Ez a szócikk részben vagy egészben a Schloss Lackenbach című német Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Irodalom Koppány Tibor: Kastélyok a végvárak mögött. Balassi Kiadó, Budapest, 2014. ISBN 978-963-506-948-4. Online elérhető (REAL-MTA) Váliné Pogány Jolán (szerk.): Az örökség hagyományozása – Könyöki József műemlékfelmérései 1869–1890. Forráskiadványok IV., Országos Műemlékvédelmi Hivatal, Budapest, 2000. 87. tétel, 141–142. o. Gerecze Péter: Magyarország műemlékei 1. A Műemlékek Országos Bizottsága Rajztárának jegyzéke. Budapest, 1905. 361. o. Forster Gyula (szerk.): Magyarország műemlékei 2. A Műemlékek helyrajzi jegyzéke és irodalma. A Műemlékek Országos Bizottságának Kiadványai. Budapest, 1906. 741. o. Sill Ferenc: A püspöki kert. In: Vasi honismereti és helytörténeti közlemények, 1999. 26. évf., 3. sz., 12–18. o. Gerhart Grafl: Neues zur Baugeschichte von Schloss Lackenbach. In: Burgenländische Heimatblätter, 75. évf., 4. sz., 2013, 209–233. o. Online PDF DEHIO-Handbuch. Die Kunstdenkmäler Österreichs: Burgenland. Lackenbach. Schloss. Bundesdenkmalamt (Hrsg.), Verlag Anton Schroll & Co, Wien, 1976. ISBN 3-7031-0401-5, 163. o. és köv. További információk Museum Schloss Lackenbach – német nyelvű hivatalos oldal Lackenbachi-kastély – magyar nyelvű hivatalos oldal (esterhazy.at) Schloss Lackenbach – burgen-austria.com (Martin Hammerl) Lakompak várkastély – varlexikon.hu Lakompaki kastély és természetrajzi múzeum – kirandulastippek.hu Lackenbachi-kastély – hetedhetorszag.hu Kapcsolódó szócikkek Ausztria magyar emlékei, látnivalói A Kárpát-medence magyar emlékei, látnivalói